Mutual fund Socity
สังคมกองทุนรวม ประจำวันศุกร์ที่ 17 พ.ค. 2556
17 พ.ค. 2556

สังคมกองทุนรวม ประจำวันศุกร์ที่ 17 พ.ค. 2556 ....• ดัชนีหุ้นไทยปิดเหนือระดับ 1,600 จุดและทำท่าจะไปต่ออีกไกล บวกกับมีแรงซื้อเข้ามาของนักลงทุน ตปท. เดือนนี้เป็น Net buy ไปกว่า 7,000 ล้านบาท ขณะที่เดือน เม.ย.ขายสุทธิไป 1.9 หมื่นล้านบาท ....• ปัจจัยบวกก็มีทั้งเรื่องผลประกอบการบริษัทจดทะเบียน และภาพรวมเศรษฐกิจไทยที่ยังดูดี แต่ที่สำคัญน่าจะเป็นมุมมองนักวิเคราะห์ต่างชาติที่มองหุ้นไทยแง่บวกมากๆ ฝรั่งบางค่ายให้ดัชนีหุ้นไทยไปไกลถึง 1,900 จุด ขณะที่นักวิเคราะห์ในประเทศก็เริ่มพูดถึงดัชนีที่ระดับ 1,700 จุด ด้วยเช่นกัน ....• ก็ต้องดูกันต่อไปว่าจะมีความแม่นยำกันมากน้อยเพียงใด ....• มองดัชนีกันขนาดนี้ กองทริกเกอร์สบายแน่ ....• ด้านกองทุนออกใหม่ตอนนี้เริ่มมีมาเรื่อยๆ นโยบายกองทุนกระจัดกระจายตามความชำนาญและมุมมองแต่ละค่าย ....• เริ่มกันที่ บลจ.ไทยพาณิชย์ ออกกองทุนรวมสิทธิการเช่าอสังหาริมทรัพย์คริสตัลรีเทล โกรท มูลค่าโครงการ 4,000 ล้านบาท ลงทุนในสิทธิการเช่าอสังหาริมทรัพย์ประเภทคอมมิวนิตี้มอลล์ คือ โครงการเดอะ คริสตัล และศูนย์รวมสินค้าเพื่อการตกแต่งแบบครบวงจรแห่งแรกในประเทศไทยและภูมิภาคเอเชียคือโครงการคริสตัล ดีไซน์ เซ็นเตอร์ หรือ ซีดีซี บริเวณถนนประดิษฐ์มนูธรรม ซึ่งทั้ง 2 โครงการจะมีระยะเวลาเช่า30 ปี ....• ตอนนี้กองทุนฯ รอการอนุมัติจากสำนักงาน ก.ล.ต. คาดประมาณราคาขายและวันขายได้ในเดือน มิ.ย. ....• ส่วน บลจ.ทิสโก้ ตอนนี้ออกกองทุนผสม ลงทุนในตราสารหนี้เป็นหลัก ส่วนหุ้นจะลงทุนไม่เกิน 30% ชื่อกองทุนเปิด ทิสโก้ สเปเชี่ยล โบนัส 9 โดยกำหนดอายุกองทุนประมาณ 1 ปี หรือเมื่อ NAV มีราคา 10.55 บาท ขาย IPO ถึงวันที่ 21 พ.ค.นี้ ระดับความเสี่ยงของกองทุนอยู่ที่ 5 ถือว่าเสี่ยงไม่สูงเพราะลงทุนหุ้นไม่มาก ....• ส่วนอีกกอง บลจ.ทิสโก้ มองราคาอสังหาสหรัฐฟื้นตัวโดดเด่นต่อเนื่องจากการฟื้นตัวของเศรษฐกิจสหรัฐ แนะนักลงทุนให้กระจายการลงทุนไปยังต่างประเทศบ้าง เพราะสถานการณ์เศรษฐกิจโลกกำลังคลี่คลายไปในทางที่ดีขึ้น และได้ออกกองทุนเปิดทิสโก้ ยูเอส รีท ลงทุนผ่านกองทุน Vanguard REIT ETF ซึ่งเป็นกองทุนที่ลงทุนในอสังหาริมทรัพย์ที่มีขนาดใหญ่ที่สุดในสหรัฐ เปิดขาย IPO 20 พ.ค.-5 มิ.ย. 2556 ....• ด้าน บลจ.กรุงศรี มองโอกาสการลงทุนไปที่หุ้นในตลาดยุโรป เปิดขายกองทุนเปิดกรุงศรียุโรปอิควิตี้โดยลงทุนผ่านกองทุนหลัก Allianz Europe Equity Growth ซึ่งในปี 2013 กองทุนอยู่ในอันดับ 1 ของ Lipper จากการผลการดำเนินงานย้อนหลัง 3 ปี และ 5 ปี ในกลุ่มกองทุนหุ้นยุโรป และยังได้รับรางวัลอื่นๆ จำนวนมาก กองนี้มีการป้องกันความเสี่ยงอัตราแลกเปลี่ยนด้วยขาย IPO 20-28 พ.ค.